input: PROVEDBENA ODLUKA KOMISIJE
  оd 18. prosinca 2013.
  o izmjeni obrazaca zdravstvenih certifikata I., II. i III. iz Priloga E Direktivi Vijeća 91/68/EEZ za trgovinu ovcama i kozama za klanje, tov te uzgoj i rasplod unutar Unije
  (priopćeno pod brojem dokumenta C(2013) 9208)
  (Tekst značajan za EGP)
  (2013/784/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu Vijeća 91/68/EEZ od 28. siječnja 1991. o uvjetima zdravlja životinja koji se primjenjuju na trgovinu ovcama i kozama unutar Zajednice (1), a posebno njezin članak 14. stavak 2.,
  budući da:
  (1)
  Direktivom 91/68/EEZ utvrđuju se uvjeti zdravlja životinja kojima je uređena trgovina ovcama i kozama unutar Unije. Među ostalim, tom je Direktivom predviđeno da ovce i koze tijekom prijevoza do njihova odredišta mora pratiti zdravstveni certifikat u skladu s obrascima I., II. ili III. iz Priloga E toj Direktivi.
  (2)
  Uredbom (EZ) br. 999/2001 Europskog parlamenta i Vijeća (2) utvrđena su pravila za sprečavanje, kontrolu i iskorjenjivanje određenih transmisivnih spongiformnih encefalopatija (TSE) kod goveda, ovaca i koza. U Prilogu VII. toj Uredbi navedene su mjere za kontrolu i iskorjenjivanje TSE-ova. Nadalje, u poglavlju A Priloga VIII. toj Uredbi utvrđeni su uvjeti za trgovinu živim životinjama, sjemenom i embrijima unutar Unije. Poglavlje A Priloga VIII. Uredbi (EZ) br. 999/2001 nedavno je izmijenjeno Uredbom Komisije (EU) br. 630/2013 (3).
  (3)
  Kako bi se uzeli u obzir zahtjevi povezani s trgovinom ovcama i kozama za tov te uzgoj i rasplod unutar Unije utvrđeni Uredbom (EZ) br. 999/2001, kako je izmijenjena Uredbom (EU) br. 630/2013, obrasci zdravstvenih certifikata II. i III. iz Priloga E Direktivi 91/68/EEZ nedavno su izmijenjeni Provedbenom odlukom Komisije 2013/445/EU (4).
  (4)
  U postupku izmjene greškom je ispuštena mogućnost premještaja u određenim uvjetima ovaca i koza za uzgoj i rasplod u države članice koje imaju odobren program kontrole za klasični grebež. Stoga je potrebno izmijeniti točku II.9. dijela II. obrasca zdravstvenog certifikata III. za trgovinu ovcama i kozama za uzgoj i rasplod unutar Unije u Prilogu E Direktivi 91/68/EEZ.
  (5)
  Osim toga, potrebno je preispitati određena upućivanja na Uredbu (EZ) br. 999/2001 u obrascu zdravstvenog certifikata II. za trgovinu ovcama i kozama za tov unutar Unije i u obrascu zdravstvenog certifikata III. za trgovinu ovcama i kozama za uzgoj i rasplod unutar Unije u Prilogu E Direktivi 91/68/EEZ.
  (6)
  Obrasce zdravstvenih certifikata II. i III. iz Priloga E Direktivi 91/68/EEZ potrebno je stoga izmijeniti kako bi točno odgovarali zahtjevima povezanima s trgovinom ovcama i kozama za tov te uzgoj i rasplod unutar Unije utvrđenima Uredbom (EZ) br. 999/2001, kako je izmijenjena Uredbom (EU) br. 630/2013.
  (7)
  Nadalje, kako bi se osigurala terminološka dosljednost svih obrazaca zdravstvenih certifikata za trgovinu ovcama i kozama unutar Unije u Prilogu E Direktivi 91/68/EEZ, te je obrasce zdravstvenih certifikata potrebno izmijeniti i zamijeniti obrascima zdravstvenih certifikata I., II. i III. iz Priloga ovoj Odluci.
  (8)
  Direktivu 91/68/EEZ stoga treba na odgovarajući način izmijeniti.
  (9)
  Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
  DONIJELA JE OVU ODLUKU:
  Članak 1.
  Prilog E Direktivi 91/68/EEZ zamjenjuje se tekstom iz Priloga ovoj Odluci.
  Članak 2.
  Ova je Odluka upućena državama članicama.
  Sastavljeno u Bruxellesu 18. prosinca 2013.